Alboraia reparteix més de 700 gots d'orxata i paquets de fartons per a celebrar les festes de la Patacona
25 de setembre de 2023

Les Festes de la Patacona han comptat amb diverses estreles del panorama internacional enguany. Coincidint amb el Dia de l'Orxata, la tercera d'aquestes jornades de repartiment del producte estrela del municipi que l'Ajuntament realitza cada any, la Comissió Europea i Alba Redondo s'han acostat a gaudir de la proposta d'Alboraia.

Representants d'aquest organisme europeu estaven assistint a una jornada esportiva organitzada pel club Bx3 Patacona Basketball quan es van acostar convidats per la tinenta d'alcaldia, Susana Cazorla, a degustar l'orxata i fartons. Per part seua, Alba Redondo, campiona del món amb la Selecció Espanyola de Futbol femení i davant en Llevant UD Femení, es va acostar a gaudir de les paelles amb la Falla Platja Patacona - Camí de Vera.

Veïns, veïnes i turistes també van coincidir en la Plaça General Basset, on membres de la Corporació Municipal van repartir més de 700 gots d'orxata i paquets de fartons, directament del Gremi d'Orxaters Artesans i baix el segell de qualitat del Club de Producte 'Alboraia – Artesans de l'Orxata'. A més, es va donar merchan d'Alboraia Turisme com a barrets, davantals i ventalls. Tot això en un ambient divertit amb música de la falla, jocs lúdics per a xiquets i xiquetes i artistes immortalitzant l'entorn únic de la Patacona amb la desena edició del concurs de pintura a l'aire lliure 'Pinta al carrer'.